b"\n_START_ARTICLE_\nLogbes\n_START_SECTION_\nSituaci\xc3\xb3 geogr\xc3\xa0fica i pobles ve\xc3\xafns\n_START_PARAGRAPH_\nEl territori logba est\xc3\xa0 situat entre els pobles de VB Agbome (al nord) i de New Dzokpe (al sud), al nord-est de la ciutat de Vakpo i a l'oest de la ciutat de Kpalim\xc3\xa9 (Togo), a la Regi\xc3\xb3 Volta dels sud-est de Ghana. El territori logba est\xc3\xa0 situat en un terreny muntany\xc3\xb3s, a la falda de la muntanya m\xc3\xa9s alta de Ghana, el Mont Afadzato._NEWLINE_Segons el mapa ling\xc3\xbc\xc3\xadstic de Ghana de l'ethnologue, el petit territori logba est\xc3\xa0 situat a mig cam\xc3\xad entre el llac Volta i la frontera amb Togo i t\xc3\xa9 com a ve\xc3\xafns els ewes, al nord i a l'est i els avatimes, al sud i al sud-oest.\n_START_SECTION_\nOr\xc3\xadgens\n_START_PARAGRAPH_\nEs creu que els logbes no s\xc3\xb3n els habitants originals de la zona en la que viuen actualment. Hi ha dues hip\xc3\xb2tesis dels seus or\xc3\xadgens: Heine (1968, basant-se en Debrunner), proposa que els Logbes s\xc3\xb3n descendents dels mak\xc9\x94\xcc\x81s, que van emigrar cap al sud a la segona meitat del segle XVIII. Segons Dorvlo (2004) i la versi\xc3\xb3 pr\xc3\xb2pia dels logbes, ells consideren que van arribar a la zona amb altres pobles gbes com els ketus.\n_START_SECTION_\nEconomia\n_START_PARAGRAPH_\nEls logbes s\xc3\xb3n agricultors de subsist\xc3\xa8ncia. Produeixen cassava, blat de moro, nyam i fruits del bosc i a m\xc3\xa9s treballen de manera suplement\xc3\xa0ria en la producci\xc3\xb3 de cacau, caf\xc3\xa8 i caoba.\n_START_SECTION_\nLlengua\n_START_PARAGRAPH_\nLa llengua materna dels logbes \xc3\xa9s el logba. La gran majoria, per\xc3\xb2, s\xc3\xb3n biling\xc3\xbces amb l'ewe i tamb\xc3\xa9 parlen l'angl\xc3\xa8s, llengua oficial del pa\xc3\xads._NEWLINE_Els logbes anomenen la seva llengua amb el nom d'ikpana (defensors de la fe).\n_START_SECTION_\nReligi\xc3\xb3\n_START_PARAGRAPH_\nSegons el joshuaproject, el 83% dels logbes s\xc3\xb3n cristians i el 17% restant creuen en religions africanes tradicionals. La meitat dels logbes cristians s\xc3\xb3n protestants, el 30% s\xc3\xb3n cat\xc3\xb2lics i el 20% pertanyen a esgl\xc3\xa9sies independents. El 15% dels logbes cristians pertanyen a moviments evangelistes. Segons el peoplegroups la religi\xc3\xb3 prim\xc3\xa0ria dels logbes s\xc3\xb3n les religions \xc3\xa8tniques, ja que consideren que la conversi\xc3\xb3 significa una assimilaci\xc3\xb3 cultural. Segons la fitxa dels logbes de l'ethnologe, el 2014 nom\xc3\xa9s el 15% dels logbes eren cristians i la majoria creien en religions tradicionals. Creuen que hi ha esperits en els objectes i fen\xc3\xb2mens. Aix\xc3\xad mateix, creuen que els esperits dels seus avantpassats els protegeixen. A mitjans del segle XX s'hi va introduir el cristianisme i en el territori logba hi ha diverses esgl\xc3\xa9sies cristianes que tenen el h\xc3\xa0ndicap que no tenen materials en la seva llengua.\n_START_SECTION_\nTurisme\n_START_PARAGRAPH_\nEl territori logba t\xc3\xa9 interessos tur\xc3\xadstics que inclou salts d'aigua, penya segats i coves."